b"\n_START_ARTICLE_\nSant Rom\xc3\xa0 de les Arenes\n_START_SECTION_\nDescripci\xc3\xb3\n_START_PARAGRAPH_\nL'esgl\xc3\xa9sia prerom\xc3\xa0nica de Sant Rom\xc3\xa0 \xc3\xa9s una de les poques restes visibles del poble, segurament d'origen alt medieval, que qued\xc3\xa0 soterrat per les arenes fixades per pins, prop del riu Ter El poblat i la parr\xc3\xb2quia de Sidill\xc3\xa0, s\xc3\xb3n documentats el segle XII i XIV com a possessions del Bisbat de Girona. No se sap el moment en qu\xc3\xa8 van quedar abandonats. Caldria una campanya d'excavacions per precisar-ho._NEWLINE_L'esgl\xc3\xa9sia de sant Rom\xc3\xa0, cegada tamb\xc3\xa9 per les arenes fins fa pocs anys, \xc3\xa9s de petites dimensions, t\xc3\xa9 una sola nau amb un arc toral i absis trapezo\xc3\xafdal i coberta amb volta de can\xc3\xb3 de ferradura incipient. La porta d'acc\xc3\xa9s al mur S i una altra, de molt petita al N posseeixen tamb\xc3\xa9 l'arc de lleugera ferradura. Les finestres s\xc3\xb3n for\xc3\xa7a deteriorades. En \xc3\xa8poca posterior s'obr\xc3\xad una porta a la fa\xc3\xa7ana W amb muntants de carreus irregulars. L'aparell \xc3\xa9s petit i irregular i nom\xc3\xa9s a les cantonades i als muntants de les obertures apareixen lloses una mica m\xc3\xa9s grans, a la nau trobem tamb\xc3\xa9 opus spicatum. A l'interior, dos murets o basaments de pedra, perpendiculars a cada mur de la nau i que deixen un pas entre ells han fet pensar als historiadors que feien funci\xc3\xb3 de tancament del presbiteri._NEWLINE_Les opinions s\xc3\xb3n diverses quant a dataci\xc3\xb3 de l'edifici: Joan Badia el situa entre els segles VII i VIII, Xavier Barral i Eduard Junyent el consideren del segle X. La manca de documentaci\xc3\xb3 i una excavaci\xc3\xb3 sistem\xc3\xa0tica fan dif\xc3\xadcil donar-ne la cronologia. El que \xc3\xa9s cert, per\xc3\xb2, \xc3\xa9s que es tracta d'un edifici anterior al rom\xc3\xa0nic._NEWLINE_A 100 metres al nord hi ha part d'una antiga esgl\xc3\xa9sia, segurament dedicada a Sant Francesc. Est\xc3\xa0 en for\xc3\xa7a mal estat.\n_START_SECTION_\nHist\xc3\xb2ria\n_START_PARAGRAPH_\n\xc3\x89s un temple prerom\xc3\xa0nic, probablement dels segles X-XI; tanmateix, no apareix documentat fins als segles XIII i XIV, \xc3\xa8poca final del poblat de Sidill\xc3\xa0, que qued\xc3\xa0 abandonat a partir d'aleshores. L'estiu del 1973 uns estudiants van netejar parcialment l'interior, i el 1983 el Servei de Restauraci\xc3\xb3 de Monuments de la Diputaci\xc3\xb3 de Girona va portar a terme obres de desenrunament i consolidaci\xc3\xb3."